RESOLUCIÓN do 28 de outubro de 2010 pola que se convoca un curso sobre atención ás vítimas nos casos de violencia sexista.
ACADEMIA GALEGA DE SEGURIDADE PÚBLICA — III. OUTRAS DISPOSICIÓNS — 05/11/2010

Dentro das actividades programadas para o ano 2010, en virtude do convenio de formación asinado entre a Academia Galega de Seguridade Pública e a Deputación Provincial de Ourense, anúnciase a convocatoria dun curso sobre atención ás vítimas nos casos de violencia sexista, conforme as seguintes bases:
1. Datos da actividade.
Denominación:
Atención ás vítimas nos casos de violencia sexista.
Tipo:
Curso.
Horas lectivas:
20.
Modalidade:
Presencial.
Obxectivos.
*Contribuír a actualizar e mellorar a formación profesional na área técnica dos membros da policía local das entidades locais da provincia, para que sexan capaces de abordar dun xeito óptimo a intervención policial nos casos de violencia sexista.
*Ampliar os coñecementos dos asistentes sobre as pautas de actuación ante casos de agresións sexuais ou de violencia de xénero e as distintas situacións problemáticas que se poden producir no traballo e na operativa policial neste campo.
*Dar a coñecer aos policías locais os cambios normativos operados en materia de violencia doméstica e sexista, así como instruír os participantes para que sexan capaces de dominar o procedemento de actuación policial nos casos de violencia de xénero.
*Desenvolver novas capacidades nos participantes para que saiban cales son as demandas máis comúns desde a fiscalía e os xulgados sobre este tipo de actuacións, para así mellorar as dilixencias e os atestados policiais.
*Tentar dotar os policías locais dun maior nivel de coñecementos, habilidades e destrezas axeitados ao perfil que a sociedade actual require e demanda dos corpos de seguranza.
Contido.
1. Módulo xurídico-asistencial.
2. Módulo de operativa policial.
3. Módulo socio-asistencial.
2. Desenvolvemento da convocatoria.
Destinatarios/as.
Persoal dos corpos da policía local da provincia de Ourense e, de maneira complementaria, os demais axentes das forzas e corpos de seguridade do Estado.
Prazas ofertadas.
30 prazas.
Publicación.
Esta actividade formativa, e tamén todas aquelas que se desenvolvan en colaboración coa Deputación Provincial de Ourense, será obxecto de publicación no Diario Oficial de Galicia e no BOP de Ourense.
3. Solicitudes de participación.
Prazo de inscrición e presentación.
O prazo de inscrición e presentación de solicitudes de participación rematará o día 10 de novembro de 2010.
O persoal que desexe participar nesta actividade cubrirá a solicitude de participación que se encontra na páxina web da Agasp
http://agasp.xunta.es
, na alínea Actividades formativas, cursos con inscrición aberta, e remitirana telematicamente.
Esta mesma solicitude, unha vez remitida a través da web, deberán imprimila, asinala o/a solicitante e obter tamén a sinatura da autoridade do concello de que dependa, enviándoa á Deputación Provincial de Ourense-Departamento de Formación Continua (fax: 988 38 52 15), rúa Progreso nº 30, 32003 Ourense, ou pode entregarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e procedemento administrativo común.
Listaxe de solicitudes seleccionadas.
A selección do alumnado será realizada pola Deputación Provincial de Ourense, que remitirá á Agasp a listaxe das solicitudes de participación que resulten seleccionadas para a súa publicación na páxina web
http://agasp.xunta.es
o día 11 de novembro de 2010.
Obrigas das persoas seleccionadas.
As persoas que resulten seleccionadas, teñen a obriga de participaren no desenvolvemento da actividade, a non ser que comunicasen a súa imposibilidade de asistencia con cando menos 48 horas de antelación ao comezo desta. Esta renuncia deberase comunicar por escrito á Agasp, por correo electrónico ao enderezo formación.agasp@xunta.es ou por fax ao número 886 206 122.
Noutro caso, serán excluídas automaticamente da selección para as dez seguintes actividades que se convoquen, para as cales reúna os requisitos exixidos de participación (artigos 18 e 21 do Regulamento de réxime interior da Agasp, en relación co artigo 46 do Decreto 243/2008, do 16 de outubro).
4. Desenvolvemento da actividade.
Lugar: Aula da Fundación Comarcal Valdeorras. R/ A Veiguiña, 5. O Barco de Valdeorras.
Horario:
Das 16.00 ás 21.00 horas.
Data de comezo:
15 de novembro de 2010.
Data de remate:
18 de novembro de 2010.
Certificado de aproveitamento.
Ao remate da actividade entregaráselle un certificado de aproveitamento a aquelas persoas que acrediten a súa participación continuada nela e superen as correspondentes probas de coñecementos.
5. Baremación da actividade.
Para os efectos do previsto nos anexos II e III da Orde do 28 de xaneiro de 2009, da Consellería de Presidencia, Administracións Públicas e Xustiza, publicada no DOG do 2 de febreiro de 2009, esta actividade terá unha baremación de 0,300 puntos.
6. Dereitos e deberes do alumnado participante.
Durante o desenvolvemento da actividade ao alumnado seralle de aplicación, canto aos dereitos e deberes, o previsto no Regulamento de réxime interior da Agasp, aprobado por orde da Consellería de Presidencia, Administracións Públicas e Xustiza do 4 de febreiro de 2009 (DOG nº 30, do 12 de febreiro).
7. Modificacións e incidencias.
Tanto a Academia Galega de Seguridade Pública como a Deputación Provincial de Ourense poderán modificar o desenvolvemento normal da actividade para adaptala ás necesidades da Administración e ás continxencias que poidan xurdir.
A Estrada, 28 de outubro de 2010.
José Carlos García Bouzas
Director xeral da Academia Galega
de Seguridade Pública